**Bruger du video i din kommunikation eller markedsføring?**

**Så får du her 10 hurtige tips, som kan løfte kvaliteten af dit content. Uden at det tager længere tid!**

**1. Max. 1 minut**

Vores “span of attention” er kort, især på de sociale medier. Derfor skal din video være kort og kontant, og du skal sige det vigtigste først. Tænk på din video som en appetitvækker, der motiverer seeren til handling – eller til at tænke eller agere anderledes. Pas på med at fælde i fælden ved at lave en detaljeret instruktionsvideo. Det egner e-learning sig meget bedre til.

Tommelfingerregel: Jo kortere, des bedre.

**2. Tal i talesprog**

Folk har en tendens til at bruge avancerede ord og formfuldendte formuleringer, når de bliver interviewet. Men skriftsprog fungerer ikke på film! Så det er en god ide at hjælpe din interviewperson til at tale i et enkelt talesprog og i korte hovedsætninger.
Undgå gerne fagudtryk – eller forklar dem – helt enkelt ved at sige ”det betyder at…”. Mange videoer henvender sig til bredere og større målgruppe, end din interviewperson normalt taler til. Og du er garant for, at din målgruppe kan forstå budskabet.

Tommelfingerregel: Din gamle moster skal kunne forstå alt, hvad der bliver sagt.

**3. Show, don’t tell**

Det geniale ved video er, at du kan vise det, filmen handler om. Men oftest består videoer næsten udelukkende af ”talking heads”, som snakker og snakker og snakker. Vis i stedet, hvad de snakker om.

Tommelfingerregel: ”Show it, don’t tell it”.

**4. Check lyset**

Vi undervurderer ofte lysets betydning, når vi filmer. Eller glemmer det. Overbelyste billeder er ret almindeligt – og nemt at undgå: Brug ”Zebra”-funktionen på dit kamera: Sæt den til 90%, og når du ser en række skrå streger dukke op i billedet, ved du, at det er overbelyst.
Så kan du enten blænde ned eller placere dig anderledes i forhold til motivet. Eller du kan bede den, du filmer, om at stille sig så personen ikke rammes af solen eller står lige op ad skarpe lamper.

Tommelfingerregel: Du skal hellere underbelyse en smule end overbelyse.

**5. Naturlige farver med den rigtige hvidbalance**

Når farverne i dine videoer er unaturlige, er det ofte fordi hvidbalancen ikke er indstillet rigtigt. Slå automatikken fra – den har det med at tage fejl – og lav din egen manuelle hvidbalance:
Placer et stykke hvidt papir i den lyskilde, som er den dominerende på dit motiv. Det er er en god ide at undgå ”blandingslys” – altså både elektrisk lys og dagslys på samme motiv. Du kan f.eks. dæmpe dagslyset ved at trække gardinerne for – så får alt lyset samme farve som lyset fra de elektriske pærer. Eller du kan slukke lyset i loftet og udelukkende bruge dagslyset.

Tommelfingerregel: Film udelukkende i enten dagslys eller elektrisk lys.

**6. Undgå de mørke øjenhuler**

Kontrasten mellem lys og skygge på video er meget større, end hvad det menneskelige øje kan kapere. Derfor får din interviewperson ofte mørke øjenhuler, og det kan være svært at se øjnene ordentligt.
Det kan du løse ved at flytte interviewpersonen, så lyset falder bedre. Du kan også bruge en skrivebordslampe til at bløde skyggen op. Filmer du udenfor i sollys, så film i modlys og blænd op, så dit billede ikke bliver underbelyst. Udenfor må du ALDRIG filme med solen i ryggen – det giver et grimt fladt lys og mørke øjenhuler, og din interviewperson vil stå og misse med øjnene. Eller endnu lettere: Stil personen i skyggen. Men husk: Baggrunden skal også være i skygge, ellers ”brænder den ud” fordi den bliver overbelyst.

Tommelfingerregel: Vi skal altid kunne se øjnene på den der snakker.

**7. Ryd op i baggrunden**

Væk med nips, bøger og awards i reolen og på skrivebordet med mindre de har en afgørende betydning for DIN historie! I al visuel kommunikation arbejder vi med at forenkle baggrunden, så den ikke stjæler opmærksomheden. Ligesom ejendomsmægler-fotograferne, der rydder op inden de tager billedet.
Baggrunden skal gerne fortælle noget om hovedmotivet – det sørger du for ved at fjerne elementer, forenkler den – eller vælge en anden baggrund.

Tommelfingerregel: Ryd op bag interviewpersonen!

**8. Beskær dit motiv**

Når du skriver en tekst, vælger du dine ord med omhu og skærer overflødige fyldord fra. Det samme skal du gøre med dit motiv, så du kommunikerer klart og præcist. Langt de fleste webvideoer er filmet i totaler. Det er dovent, uengageret og dødssygt at se på. Du skal tage valget for seeren ved overvejende at arbejde i nærbilleder og dermed sige: ”Se! Det her skal du læge mærke til.”

Tommelfingerregel: If your pictures aren’t good enough, you aren’t close enough (Robert Capa)

**9. Reducer støj på lydoptagelsen**

Du får den bedste lyd når du reducerer andre støjkilder. Så er det nemmere for din seer at holde opmærksomheden på det, der bliver sagt. Derfor er det en god ide at fjerne alle unødvendige støjkilder (ventilator, radio, computer mm.) – eller alternativt fjerne dig fra dem. Mikrofonen skal derudover så tæt på personen som muligt. Tilslut en ekstern klipsmikrofon, kabel eller trådløs – den er meget bedre end den på kameraet.

Tommelfingerregel: Jo tættere på mikrofonen, jo bedre.

**10. Fjern distraherende baggrundsmusik**

Der findes et særligt sted i helvede for dem, der bruger effektfuld musik på deres videoproduktioner! Der er stuvende fuldt af kommunikationsmedarbejdere dernede…
Det er bedst at lade din film tale for sig selv. Men hvis du skal bruge musik, så skal den være så diskret, at den bare understøtter og understreger budskabet. Kort sagt er musikvalget vellykket, hvis ingen har bemærket musikken, når de ser din film.

Tommelfingerregel: Undgå musik!

Kilde: Filmskolen